Maan johtava terveysvirasto CDC ei saa käyttää tiettyjä sanoja budjettiin liittyvissä asiakirjoissa.

CNN:n analyysissä kiellettyjen sanojen listaa verrataan George Orwellin Vuonna 1984 -romaaniin.

Yhdysvaltain presidentti Donald Trumpin hallinto kieltää maan johtavaa terveysvirastoa käyttämästä seitsemää sanaa tai lausetta missään virallisissa asiakirjoissa, jotka liittyvät tulevaan budjettiin, kertoo The Washington Post.

Trumpin hallinto mätkäisi kiellettyjen sanojen listan CDC:lle eli Yhdysvaltojen tartuntatautien valvonta- ja ehkäisykeskuksille. Osalle CDC:n korkea-arvoisista viranomaisista kerrottiin listasta kokouksessa torstaina.

Pannaan joutuneet sanat ovat " haavoittuvainen " , " oikeus " , " monimuotoisuus " , " sikiö " , " näyttöön perustuva " sekä " tieteeseen perustuva " . Joissain tapauksissa viranomaisille tarjottiin käytettäväksi vaihtoehtoisia lauseita.

Seksuaaliseen suuntautumiseen, sukupuoli-identiteettiin ja aborttioikeuksiin liittyvä kieli viranomaisyhteyksissä on noussut toistuvasti ongelmakohdaksi siitä lähtien, kun Trump aloitti presidenttinä. Presidentti Barack Obaman aikana samat asiat saivat merkittävää näkyvyyttä.

Tiedot LGBT-ihmisistä poistettiin aiemmin

Aiemmin tänä vuonna CDC:tä valvova Health and Human Services -virasto poisti internetsivuiltaan kaiken tiedon Yhdysvaltain seksuaalivähemmistöistä. Enää viraston sivuilta ei esimerkiksi löydy tietoa, miten seksuaalivähemmistöt voivat adoptoida lapsia tai miten he voivat saada apua, jos ovat joutuneet seksikaupan uhreiksi.

Torstain kokousta CDC:ssä johti Washington Postin lähteiden mukaan Alison Kelly, joka ei kokouksessa perustellut sanojen kieltämistä mitenkään. Kelly tyytyi sanomaan, että toimii asiassa lähinnä viestin välittäjänä.

Sananvapauden mallimaa USA:n nykyhallinnon mukaan kaikkia sanoja ei ole sopivaa kirjoittaa tai sanoa. ZUMAWIRE / MVPHOTOS

CDC:n alaisuudessa toimii useita laitoksia, jotka käyttävät joitain kielletyistä sanoista olennaisesti työssään. Esimerkiksi hivin ja aidsin torjuntaan keskittyvässä työssä on tärkeää puhua myös transsukupuolisista ihmisistä ja zikavirusta käsittelevässä aineistossa on olennaista puhua sikiöistä.

Torstain kokouksessa mukana olleet olivat reagoineet sanakieltoon täysin tyrmistyneinä.

- Se oli paljolti kommentteja kuten " oletteko tosissanne " ja " onko tämä vitsi " , kokoukseen osallistunut analyytikko kertoi Washington Postille.

Sanakielto on voimassa budjettiin liittyvässä materiaalissa, jota jaetaan CDC:n yhteistyökumppaneille ja kongressille. Presidentin vuoden 2019 budjetti julkaistaan todennäköisesti helmikuun alussa.